Birlashgan Arab Amirliklarida O‘zbekiston Respublikasi Investitsiyalar va tashqi savdo vazirligining vakolatxonasini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasi va Birlashgan Arab Amirliklari o‘rtasida ikki tomonlama hamkorlikni yanada kengaytirish va mustahkamlash chora-tadbirlari to‘g‘risida” 2019-yil 2-apreldagi PQ-4256-son qaroriga muvofiq, shuningdek, yirik korxonalar, investitsiya fondlari va moliya institutlari bilan to‘g‘ridan to‘g‘ri aloqalarni yo‘lga qo‘yish, O‘zbekiston Respublikasiga Birlashgan Arab Amirliklaridan (keyingi o‘rinlarda BAA deb ataladi) jalb qilinadigan to‘g‘ridan to‘g‘ri xorijiy investitsiyalar oqimini ko‘paytirish, mahalliy tovarlar va xizmatlarni BAA bozoriga eksport qilish hajmini oshirish va tarkibini diversifikatsiyalash, milliy sayyohlik mahsulotlarini faol taklif etish va mamlakatga sayyohlar oqimini ko‘paytirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekiston Respublikasi va Birlashgan Arab Amirliklari o‘rtasidagi ikki tomonlama hamkorlikning yanada kengaytirish va mustahkamlash chora-tadbirlari to‘g‘risida” 2019-yil 2-apreldagi PQ-4256-son qaroriga muvofiq BAAda O‘zbekiston Respublikasi Investitsiyalar va tashqi savdo vazirligining “UzFDI” vakolatxonasi (keyingi o‘rinlarda UzFDI deb ataladi) tashkil etilganligi ma’lumot uchun qabul qilinsin. 
 2. UzFDIga quyida asosiy vazifalar yuklansin:
 oliy va yuqori darajadagi tashriflar yakunlari bo‘yicha “yo‘l xaritalari”ga kiritilgan BAA bilan savdo-iqtisodiy, investitsiya va moliyaviy-texnik hamkorlik bo‘yicha aniq loyihalar va dasturlarning tizimli monitoringi va amalga oshirilishini ta’minlash;
 O‘zbekiston Respublikasi iqtisodiyoti tarmoqlari va infratuzilmasini rivojlantirish va modernizatsiyalash uchun BAAning yetakchi kompaniyalari, investitsiya fondlari va moliya institutlari tomonidan taqdim etiladigan to‘g‘ridan to‘g‘ri xorijiy investitsiyalar, ilg‘or texnologiyalar va moliyaviy-texnik ko‘maklashish mablag‘larining jalb etilishi, shuningdek, samarali o‘zlashtirilishini ta’minlash;
 mahalliy tovarlar va xizmatlarni eksport qilish hajmlarini oshirish, O‘zbekiston Respublikasi tashkilotlarining mahsulotlari va xizmatlarini BAA bozoriga uzoq muddatli eksport qilishni tashkil etish hisobidan o‘zaro tovar aylanmasi nomenklaturasini kengaytirishga ko‘maklashish;
 tadbirkorlik subyektlariga salohiyatli investorlarni topish, uzoq muddatli sheriklik aloqalarini o‘rnatish, savdo va investitsiya shartnomalari va bitimlarini tuzish, ishbilarmon doirlar vakillari ishtirokida muzokaralar va boshqa tadbirlarni tashkil etish, qo‘shma korxonalar tashkil etish, hamkorlikdagi tadbirkorlikning boshqa shakllarini rivojlantirish, shuningdek, to‘g‘ridan to‘g‘ri xorijiy investitsiyalarni jalb etish uchun loyiha takliflari va boshqa zarur materiallar tayyorlashda har tomonlama ko‘maklashish;
 tashqi savdo infratuzilmasini rivojlantirish, tranzit salohiyati darajasini oshirish, logistika va transport yo‘laklarini takomillashtirish, eksport yo‘nalishlarini diversifikatsiyalash, O‘zbekiston Respublikasining tashqi savdo yuklarini tashish va tranzit qilishda qabul qiluvchi mamlakat tomonidan imtiyozli rejimlarni qo‘llash bo‘yicha amaliy choralar ko‘rish.
 3. O‘zbekiston Respublikasi Investitsiyalar va tashqi savdo vazirligining BAAdagi vakolatxonasi (UzFDI) uchun shtat jadvali va xarajatlar smetasi 1 va 2-ilovalarga muvofiq tasdiqlansin.
 4. Belgilansinki, O‘zbekiston Respublikasi Davlat budjeti mablag‘lari, O‘zbekiston Respublikasi Investitsiyalar va tashqi savdo vazirligining budjetdan tashqari mablag‘lari, shuningdek, qonunchilik hujjatlarida taqiqlanmagan boshqa manbalar UzFDI faoliyatini moliyalashtirish manbalari hisoblanadi.
 5. O‘zbekiston Respublikasi Moliya vazirligi:
 O‘zbekiston Respublikasi Investitsiyalar va tashqi savdo vazirligining xarajatlari smetasi doirasida 2019-yilda UzFDIni faoliyatini moliyalashtirish uchun 1-ilovaga muvofiq tasdiqlangan shtat jadvaliga asosan mehnat haq to‘lash hisobga olingan holda qo‘shimcha mablag‘lar ajratsin;
 2020-yildan boshlab O‘zbekiston Respublikasi Investitsiyalar va tashqi savdo vazirligini UzFDIni saqlash xarajatlari inobatga olingan holda moliyalashtirsin;
 UzFDIga ikkita avtotransport vositasini saqlash uchun limit ajratsin.
 6. O‘zbekiston Respublikasi Investitsiyalar va tashqi savdo vazirligi:
 o‘n kun muddatda UzFDI to‘g‘risidagi nizomni ishlab chiqsin va belgilangan tartibda tasdiqlasin, unda UzFDI direktori va xodimlarining mas’uliyati va faoliyatini baholash mezonlari nazarda tutilsin;
 bir oy muddatda UzFDIni tasdiqlangan shtat jadvaliga binoan mutasaddilik qilinadigan yo‘nalishlar bo‘yicha malakali mutaxassislar bilan to‘ldirsin;
 2021-yil 31-dekabrga qadar UzFDI faoliyatini moliyalashtirish bilan bog‘liq xarajatlarning bir qismini budjetdan tashqari mablag‘lar hisobidan qoplash bo‘yicha O‘zbekiston Respublikasi Vazirlar Mahkamasiga taklif kiritsin;
 O‘zbekiston Respublikasi Moliya vazirligi va Tashqi ishlar vazirligi bilan birgalikda UzFDIni Abu-Dabi shahridagi ofisga joylashtirish va jihozlashni ta’minlasin, shuningdek, uning faoliyatini tashkil etish bilan bog‘liq boshqa masalalarni ham hal etsin.
 7. Belgilansinki, UzFDI:
 O‘zbekiston Respublikasi Investitsiyalar va tashqi savdo vazirligiga hisobot beradi va o‘z faoliyatini O‘zbekiston Respublikasi investitsiyalar va tashqi savdo vazirining umumiy rahbarligida amalga oshiradi;
 UzFDIni O‘zbekiston Respublikasi investitsiyalar va tashqi savdo vaziri tomonidan lavozimga tayinlanadigan va lavozimdan ozod etiladigan direktor rahbarlik qiladi, bunda UzFDI direktori o‘zining maqomi bo‘yicha O‘zbekiston Respublikasining Birlashgan Arab Amirliklaridagi elchixonasi maslahatchisi lavozimiga tenglashtiriladi va faoliyatini mazkur davlatdagi O‘zbekiston Respublikasining xorijiy muassasalari bilan yaqindan hamkorlikda amalga oshiradi.
 O‘zbekiston Respublikasining Birlashgan Arab Amirliklaridagi xorijiy muassasalariga respublikaga investitsiyalar, moliyaviy-texnik ko‘maklashish mablag‘lari va sayyohlarni jalb qilish, mahalliy ishlab chiqaruvchilarning tovarlari va mahsulotlarini eksport qilishga har tomonlama ko‘maklashadi.
 8. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. G‘aniyev, Bosh vazir o‘rinbosari — moliya vaziri D.A. Qo‘chqorov va O‘zbekiston Respublikasi investitsiyalar va tashqi savdo vaziri S.U. Umurzaqov zimmasiga yuklansin.